“ดาวโจนส์” ปิดร่วง 345 จุด วิตกภาคธนาคารสหรัฐ หลังสั่งปิดกิจการ “เอสวีบี”
ดัชนีดาวโจนส์ ปิดร่วงกว่า 345 จุด นักลงทุนกังวลเกี่ยวกับภาคธนาคารสหรัฐ หลังจากมีการสั่งปิดกิจการธนาคารซิลิคอน วัลเลย์ แบงก์ (SVB) ซึ่งอยู่ในเครือของบริษัทเอสวีบี ไฟแนนเชียล กรุ๊ป หลังจากประสบปัญหาด้านการเงิน
ดัชนีดาวโจนส์ ปิดร่วงกว่า 345 จุด นักลงทุนกังวลเกี่ยวกับภาคธนาคารสหรัฐ หลังจากมีการสั่งปิดกิจการธนาคารซิลิคอน วัลเลย์ แบงก์ (SVB) ซึ่งอยู่ในเครือของบริษัทเอสวีบี ไฟแนนเชียล กรุ๊ป หลังจากประสบปัญหาด้านการเงิน
11 มี.ค. 2566

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดร่วงลงกว่า 300 จุดในวันศุกร์ (10 มี.ค.66) เนื่องจากนักลงทุนวิตกเกี่ยวกับสภาวะของภาคธนาคารสหรัฐ หลังจากมีการสั่งปิดกิจการธนาคารซิลิคอน วัลเลย์ แบงก์ (SVB) ซึ่งอยู่ในเครือของบริษัทเอสวีบี ไฟแนนเชียล กรุ๊ป หลังจากประสบปัญหาด้านการเงิน
ดัชนีเฉลี่ยอุตสาหกรรมดาวโจนส์ปิดที่ 31,909.64 จุด ลดลง 345.22 จุด หรือ -1.07% ดัชนี S&amp;P500 ปิดที่ 3,861.59 จุด ลดลง 56.73 จุด หรือ -1.45% และดัชนี Nasdaq ปิดที่ 11,138.89 จุด ลดลง 199.47 จุด หรือ -1.76% ซึ่งดัชนีดาวโจนส์ปิดลดลงเป็นวันที่ 4 ติดต่อกันแล้วและยาวนานที่สุดนับตั้งแต่เดือนธ.ค. 2565 โดยในรอบสัปดาห์นี้ ดัชนีดาวโจนส์ร่วงลง 4.4%, ดัชนี S&amp;P500 ร่วง 4.5% และดัชนี Nasdaq ดิ่งลง 4.7%
ด้านบรรษัทรับประกันเงินฝากของรัฐบาลกลางสหรัฐ (FDIC) ได้สั่งปิด SVB เพื่อปกป้องผู้ฝากเงิน ขณะที่วิกฤตของ SVB ได้สร้างแรงกดดันให้กับหุ้นธนาคารทั่วโลก
สำหรับ SVB ไม่สามารถเพิ่มงบดุลบัญชีผ่านการเสนอขายหุ้นเมื่อวันพุธ (8 มี.ค.66) ซึ่งเป็นวันเดียวกับที่ซิลเวอร์เกต แคปิตอลเปิดเผยว่าจะต้องยุติการดำเนินงานของซิลเวอร์เกตแบงก์ซึ่งเป็นธนาคารในเครือ หลังจากขาดทุนอย่างหนักจากการล้มละลายของบริษัทเอฟทีเอ็กซ์ซึ่งเป็นบริษัทซื้อขายคริปโทเคอร์เรนซี
ขณะที่ดัชนี KBW หุ้นกลุ่มธนาคารและหุ้นกลุ่มการเงินของดัชนี S&amp;P500 เผชิญแรงกดดันตลอดทั้งวัน
ทั้งนี้ ตลาดปรับตัวลงหลังได้แรงหนุนในช่วงแรกจากการเปิดเผยข้อมูลการจ้างงานของสหรัฐที่ชะลอตัวลง โดยกระทรวงแรงงานสหรัฐเปิดเผยว่า ตัวเลขการจ้างงานนอกภาคเกษตรเพิ่มขึ้น 311,000 ตำแหน่งในเดือนก.พ. สูงกว่าที่นักวิเคราะห์คาดการณ์ที่ระดับ 225,000 ตำแหน่ง แต่ชะลอตัวจากระดับ 504,000 ตำแหน่งในเดือนม.ค. ส่วนอัตราการว่างงานเพิ่มขึ้นสู่ระดับ 3.6% สูงกว่าที่นักวิเคราะห์คาดการณ์ที่ระดับ 3.4%
นอกจากนี้ ตัวเลขค่าจ้างรายชั่วโมงโดยเฉลี่ยของแรงงาน เพิ่มขึ้น 0.2% เมื่อเทียบรายเดือน ต่ำกว่าที่นักวิเคราะห์คาดการณ์ที่ระดับ 0.4% และเพิ่มขึ้น 4.6% เมื่อเทียบรายปี ต่ำกว่าที่นักวิเคราะห์คาดการณ์ที่ระดับ 4.8%
ข้อมูลการจ้างงานที่ชะลอตัวลงดังกล่าวได้ช่วยคลายความวิตกที่ว่า เฟดอาจจะปรับขึ้นอัตราดอกเบี้ย 0.50% ในการประชุมเดือนนี้
สำหรับหุ้นรายตัวที่ปรับตัวลง อาทิ หุ้นแก๊ป อิงค์ ร่วงลง หลังเปิดเผยยอดขาดทุนไตรมาส 4 มากกว่าคาด และคาดการณ์แนวโน้มผลประกอบการทั้งปีต่ำกว่าคาด ขณะเดียวกันหุ้นออราเคิล ร่วงลง หลังเปิดเผยคาดการณ์รายได้ไตรมาส 3 ต่ำกว่าคาด